Forsker: - Internetts største dopmarked har doblet seg siden i fjor

Kjøp og salg på verdens største digitale handelsmarked for narkotika har mer enn doblet seg siden første halvår i 2012.

«Medisinsk» marijuana.

28. juli 2013 20:33 Sist oppdatert 17. oktober 2017

Rent kokain.

ADHD-dopet ritalin.

Heroin.

MDMA.

Ketamine.

Syre.

Valium.

Etizolam.

Hasj.

Forskeren Nicolas Christins arbeid fikk stor oppmerksomhet internasjonalt da han publiserte en studie av det digitale, illegale handelsmarkedet «Silk Road» i fjor høst.

I løpet av de seks første månedene i 2012 samlet han informasjon om salg og kjøp på nettstedet, og kunne til slutt anslå at det ble handlet for over 90 millioner kroner i året.

Men trafikken har økt voldsomt etter at studien ble avsluttet, og kjøp og salg i 2013 er langt høyere.

Det sier Christin til Aftenposten.

— Jeg blir veldig overrasket hvis det ikke er minst dobbelt så mange transaksjoner i dag. Jeg tror det er enda mer.

Christin forteller at antall dopselgere på Silk Road over de siste 12 månedene har økt fra 564 til 1200, mens antall tilgjengelige produkter har økt fra 6500 til 16.000.

Nettmarkedet finnes i internetts underverden, som man kun får tilgang til ved å installere og slå på programmet TOR. Her er anonymiteten sterkt forbedret, og derfor kommer mange hit for å selge og kjøpe ulovlige varer og tjenester.

Handelen foregår nesten uten unntak i den digitale valutaen bitcoin, som er selvstendig fra verdens sentralbanker og kan overføres raskt og anonymt.

Retter seg mot det norske markedet

Langeren som kaller seg midtpåtreet retter seg mot det norske markedet, og har vært medlem av Silk Road i syv måneder. For øyeblikket selger han hasj i pakker på enten 50, 100, 500 eller 1000 gram, hvor den minste går for fem bitcoin mens den største går for 63,8 bitcoin. Pr. dagens vekslingskurs tilsvarer det 2800 kr og 36.500 kr.

Denne hasjen selges til norske kunder. Bildet er tatt fra selgerens Silk Road-profil.

Midtpåtreets kunder ser ut til å være godt fornøyd med handelen, og de fleste legger igjen gode tilbakemeldinger på nettsiden:«Fornøyd som bare det! (5/5)»

«Profesjonell selger! Kjempebra valuta for pengene – selger bør bytte navn, for dette er ikke midt på treet. (5/5)»

«Fikk det etter tre dagers leveringstid. (5/5)»

«Smaker greit og funker bra. (5/5)»

Langeren skriver i sin profil at han regner med å utvide sortimentet sitt:

«Hold øye med mer spennende saker i oppføringene mine, billig hasj er bare begynnelsen.»

Personene bak profilen drzheng hevder å ha jobbet som kjemikere i fire år, og at de nylig gikk over til å produsere narkotika.

Tidligere i år opplyste de at de nå også selger til Norge:

«Vi har slått oss sammen med pålitelige distributører i Europa, og kan derfor tilby potent syntetisk cannabis og urteblandinger til våre kunder i Norge, Sverige og Finland.»

— Bedrageri er utbredt

Den britiske, Bangkok-baserte hackeren «The Grugq» er godt kjent med internetts underverden og Silk Road. Han forteller Aftenposten at svindel er utbredt, men at mange av Silk Roads selgere er forretningsmenn som ganske enkelt er ute etter å tjene penger.

Les også 2012 var rekordår for narko-beslag

— På nettbutikker som eBay vil potensielle kunder stole på en butikk som har opparbeidet seg et godt rykte, og slik er det også her. Silk Roads storselgere er de som har positive tilbakemeldinger fra dusinvis og iblant hundrevis av kunder som skryter av rask levering, topp kvalitet og god kommunikasjon. Disse selger iblant kun til kjøpere som har selv fått gode tilbakemeldinger, fra tidligere transaksjoner. En annen viktig årsak til at personer i det hele tatt tør å handle med noen som er fullstendig anonyme, er at Silk Road opererer med et forsikringssystem som kan minne om det Finn.no opererer med.

Kunden betaler på forskudd, men pengene holdes av nettsiden frem til kjøperen bekrefter at pakken har kommet frem, eller etter at tjenesten er utført. Først da går alle pengene videre til selgeren.

Hvis noe har skjedd på veien, eller avtalen ikke blir holdt, kan kjøper og selger levere hver sin side av saken, og nettsidens moderatorer avgjør hva som skjer med pengene.

- Grunnen til at Silk Road blomstrer er at andre dopselgere på nettet ikke kan bevise at de er reelle. Silk Road selger egentlig ikke dop, men anonymitet, og en forsikring om at transaksjonen vil gå gjennom, sier Christin.

- Jeg kjøper sjeldne varer

Aftenposten har snakket med flere norske kunder som har erfaringer med Silk Road.

En 25 år gammel mann fra Bergen sier at han har handlet på Silk Road 4–5 ganger, og at han ikke har hatt noe problemer med leveringen.

— Jeg kjøper kun sjeldne ting, som for eksempel et stoff som ble utviklet av Sovjetunionen for å hjelpe astronauter til å holde på konsentrasjonen, sier han.

Les også Advarer om hvitvaskingsfare med nettvalutaen bitcoin

Alt han har kjøpt har kommet frem i vakuumpakket emballasje, og er sendt fra utlandet.— Storbritannia er stort på en del ting, fordi det er enkelt å få saker fra India, og det er lavere sjanse for stikkprøver, sier 25-åringen.

En 18 år gammel mann fra Ålesund forteller at den første bestillingen hans kom fra Nederland, og ble stoppet i tollen.

- Kompisen min ble innkalt til avhør på grunn av pakken. Jeg ga ham streng beskjed om at de ikke kan bevise noe, og saken ble fort henlagt.

Neste forsøk lyktes.

— Denne gangen bestilte vi fra Spania, og det gikk bra. Vi fikk en brun konvolutt med et klistremerke som det sto Madrid på. Inne i brevet lå det et blankt ark og en paddeflat hasjbit. Syltynn og vakuumpakket. Jeg prøvde å lukte, men det luktet ingenting.

Han forteller at han kommer til å fortsette å handle på Silk Road.

— Det er lett, billig, stort utvalg, og høy kvalitet på varene.

Ikke bare narkotika

Narkotika er hovedtrafikken, men det selgesogså mye annet i internetts underverden.

Dette er angivelig en forfalsket pengeseddel. Selgeren prøver her å overbevise potensielle kunder om at kvaliteten holder mål.

Én selger 1000 euro i forfalskede sedler, til prisen av 250 euro. En annen selger falske universitetsdiplomer fra USAs eliteskoler. Her kan man ikke bare velge blant de såkalte Ivy League-skolene, som for de aller fleste er uoppnåelige både akademisk og økonomisk, men man kan også velge sine egne karakterer og eventuelle hederstitler. Det selges også forfalskede pass fra flere europeiske land, og én bruker tilbyr norske førerkort. På det konkurrerende nettmarkedet Black Market handles detogså i våpen . En person med pseudonymet Snapp spør en selger om det er mulig å få den semiautomatiske pistolen Glock 17 sendt til Norge, med garanti om å få pengene tilbake hvis leveringen ikke går gjennom tollen.

«Ja, bestill når du er klar», skriver selgeren. Prisen er 3000 amerikanske dollar.

Godt betalt

Silk Roads administrator kaller seg selv for Dread Pirate Roberts , og ingen vet hvem han eller hun er, eller om det er snakk om en gruppe personer. Men man vet at han/hun/de har tjent godt på den illegale handelen.

Nicolas Christin regnet ut at Silk Road tar i snitt syv prosent provisjon for hvert salg, og det utgjorde i fjor 91,6 millioner kroner.

I og med at handelen ser ut til å ha økt med minst 100 prosent, betyr det at Dread Pirate Roberts kan tjene over 183 millioner kroner i 2013, og det uten å ha fysisk rørt ved narkotika. I hvert fall på jobb.

Fortjenesten er i den digitale valutaen bitcoin, og en kan spørre seg hvordan så mye penger kan veksles i en valuta som matbutikken vil godta, uten at det vil bli lagt merke til.

Men man trenger ikke se lenger enn til Silk Road, hvor flere selger helt vanlige dollarsedler. Mot en liten bit av kaken, selvsagt. Brukeren BTCB selger i skrivende stund 50 dollar for 0,6378 bitcoin, altså omtrent 60 dollar.

Konkurrenten – startet av politiet?

Selv om Silk Road på ingen måte er en vanlig butikk, er syv prosent i provisjon relativt dyrt. Derfor har flere selgere gått over til den nyoppstartede konkurrenten Atlantis, som lokker med lavere driftskostnader og har igangsatt en markedsføringskampanje med reklamefilm på YouTube, intervjuer i media, og en egen Twitter-konto.

Skjermdump fra Atlantis' reklamevideo.

Atlantis’ administratorer tilbyr også en annen form for kryptering som angivelig gir bedre tilgang på informasjon om selgernes og kundenes transaksjoner. Derfor mener flere i internetts underverden at markedet drives av en eller annen politimyndighet som ønsker å arrestere de største dopselgerne, ganske enkelt fordi de ikke klarer å stoppe Silk Road, som har lært av andre markedsplassers feil. — Ingen vet om Atlantis virkelig er en «felle», sier The Grugq.

— Men alle jeg har snakket med tror det, og det gjør jeg også.

En britisk Silk Road-selger, som oppgir at han sender til hele verden, selger 50 stk. Xanax for 1.4839 bitcoin, som i skrivende stund tilsvarer 780 kroner.